Káva

náhľad|Kávové zrnká po upražení
**Káva** je nápoj pripravený z rozomletých pražených semien kávovníka. Ako káva sa označuje aj prášok, ktorý sa na výrobu tohto nápoja používa a získava sa mletím pražených semien kávovníka, označovaných aj ako kávové zrná. Káva je mierne kyslá (5,0 – 5,1 pH) a kofeín, alkaloid, ktorý obsahuje, môže mať stimulačný efekt na ľudský organizmus. Po čaji je káva druhým najkonzumovanejším nápojom na svete.

## Dejiny
náhľad|Šálka kávy
Povzbudivé účinky divo rastúcej kávy boli pravdepodobne prvýkrát objavené v severovýchodnych oblastiach Etiópie, odkiaľ pochádza aj jej názov *kaffa*. Neskôr sa cez Egypt dostala do južnej časti Arabského polostrova, kde sa začalo s jej pestovaním. Prvé vierohodné dôkazy o pití kávy pochádzajú z polovice 15. storočia zo sufijských chrámov v Jemene. Až tu sa káva konzumovala spôsobom, aký poznáme dodnes – pražením semien a ich následným varením. V Európe sa začala stávať populárnou v 17. storočí (prvú európsku kaviareň otvorili v Benátkach v roku 1645), ale pitie kávy sa v Európe stalo masovou záležitosťou až v 19. storočí.

## Kávové zrná

Káva sa odborne pripravuje ako zmes semien rôznych druhov kávovníka. Používajú sa dve základné skupiny:
* káva *arabica* zo semien kávovníka arabského (*Coffea arabica*)
* káva *robusta* zo semien kávovníka robusta (*Coffea canephora/Coffea robusta*)
O chuť a vôňu v mletej kávovej zmesi sa starajú rôzne druhy *arabicy*, o farbu druhy *robusty*. Čím je káva tmavšia a horkejšia, tým viac robusty obsahuje. Iba najdrahšie značky neobsahujú robustu.
Kvalitatívne najvyššia úroveň kávy sa označuje ako premium gourmet / specialty coffee – **prémiová odrodová káva**.

## Produkcia
Stromy kávovníka sa pestujú vo viac ako 70 krajinách sveta, predovšetkým v tropických oblastiach Latinskej Ameriky, Juhovýchodnej a Južnej Ázie a Afriky. Najväčšími producentmi kávy na svete sú Brazília, Vietnam, Indonézia a Kolumbia. Svetová produkcia v roku 2007 dosiahla 7,742 mil. ton, čo zodpovedá 117 mil. vriec. Káva je jeden z najviac konzumovaných nápojov na svete. 

## Príprava kávy
náhľad|Šálka kávy
Nápoj sa pripravuje mnohými rôznymi spôsobmi a s rôznymi prísadami. Základom je vždy pomletá káva a voda o teplote cca 92 – 100 °C. Správna teplota  a jemnosť pomletia kávy závisí od konkrétneho spôsobu prípravy kávy.

### Druhy prípravy kávy
* Cappuccino
* Espresso
* Moccacino

#### Filtrovaná káva
Táto káva sa pripravuje v špeciálnom papierovom filtri, ktorý je vložený v tzv. *dripperi* (najčastejšie od výrobcu Hario). Na namletú kávu sa následne krúživými pohybmi nalieva horúca (ale nie vriaca) voda. Káva potom pomaly preteká do kanvičky, z ktorej sa rozlieva do šálok. Takto pripravená káva má oproti espressu špecifickú chuť i arómu (viac sa u nej prejavujú slabé sprievodné tóny, ktoré u espressa zanikajú). Túto kávu je možné pripraviť aj v elektrickom kávovare (prekvapkávači), ktorý umožňuje použitie jednorazových papierových alebo opakovane použiteľných plastových filtrov.

#### Turecká káva
Tradičný spôsob prípravy tureckej kávy: káva sa pripravuje v džezve, malej nádobke, jedna porcia kávy. Do džezvy sa dá káva, naleje studená voda, niekedy sa pridá aj cukor, a až trikrát sa džezva nahrieva nad ohňom (v súčasnosti na sporáku a pod.), kým pena z kávy nevystúpi na povrch a neurobí klobúčik.

Na Slovensku sa pripravuje takzvaná „zalievaná káva“, nesprávne nazývaná „turecká káva“, Táto príprava kávy je populárna a tradičná v Česku a na Slovensku. Tento spôsob prípravy kávy nie je v iných zemiach obvyklý a má svoje nevýhody. Prudké sparenie kávy je veľmi nešetrné a uvoľňuje triesloviny, ktoré majú za následok menej nakyslú až hrdzavú chuť kávy.

## Referencie

## Literatúra
* Ing. Oldřich Dufek: *Káva známá i neobyčejná*, Pavla Momčilová, 2000, ISBN 80-85936-32-1, 61 s., 4 strany farebných obrázkov príl. : ilustrácie
* John Thorn: *Káva-Príručka pre labužníkov*, Fortuna Print, 2001, ISBN 80-88980-28-3
* Jill Normanová: *Káva*, Slovart (edícia Knižnica gurmána), 2004, ISBN 80-7145-843-0,
* Pavel Martin: *Káva - Originální recepty z kávy a ke kávě*, Ivo Železný, 2004, ISBN 80-237-3847-X,
* *Káva*, Agentúra Cesty, 2006, ISBN 80-7360-396-9,
* *Káva pro znalce a labužníky*, (podtitul: 50 receptů s fotografiemi na kartách), Ikar, 2007, ISBN 978-80-249-0833-5
* *Káva a kávové špeciality* Ottovo nakladateľstvo, edícia Ottova kuchárka, 2008, ISBN 80-7360-453-1, EAN 9788073604530

## Pozri aj
* Kaviareň
* Barista
* Čaj
* Maté

## Iné projekty


Kategória:Nealkoholické nápoje
Kategória:Kofeínové nápoje